गुवाहाटी : आसाम हादोरसा हान्थामेला बिफान्नि मनट्री चन्दन ब्रम्ह बिथांआ सुबुं थुबारमानि मेलाव सिमा बारनानै थानाय सुबुंफोरनो हानि पाट्टा एबा हा फोरमानबिलाइ होगोन होन्नाया जेंना सोमजिहोदों । चन्दन ब्रम्ह बिथांनि जेंना गोनां बाथ्राखौ बुंनायाव मुंदांखा आबहावा अनसायगरि दिलिप नात बिथांआ सनितपुर जिल्लानि धेकियाजुलिआव सा 12 सरकारि अफिसारफोरनि बेरेखा नालिस होदों । मखनो गोनांदि , तेजपुर जिल्लानि धेकियाजुलिआव थानाय बाथासिपुर गोजौ फरायसालिआव सुबुं थुबुरमानि मेलआव सिमा बारनानै थानाय सुबुं एबा Encroachers फोरनो हा पाट्टा होनाय जागोन होन्ना बिथां मनट्री चन्दन ब्रम्हआ बुंदोंमोन । बिथांनि बेबादि बुंनायाव ओनसोलनि थागिबि सुबुंफोरनि गेजेराव रागा जोंखांनाय फैदों आरो बिथांमोनहा बुङोदि , चन्दन ब्रम्ह बिथांआ सनाय रुपाय हाग्रा ओनसोलनि सिमा बारनायफोरखौ रैखाथि होनो मावथांखि लादों , जाय मावथांखिआ Wildlife Protection Act , 1972 नि बेरेखा ।  दिलिप नात बिथांआ खौरांगिरिनि सिगांआव बुङोदि , चन्दन ब्रम्ह बिथांआ बिजेपि सरकारनि दैदेन्नायाव भट बेंकखौ नोजोर होनानै हिंसायारि जाथाय लाबोनो नागिरदों । " बिजेपि सरकारा गोहोखौ बाहायनो रोङाखै आरो हाग्रा रैखाथि आयेनफोरखौ सिफायनो नागिरदों " होन्ना नात बिथांआ बुंबावो । 
हान्थामेला बिफान्नि मनट्री चन्दन ब्रम्ह बिथांनि बेरेखा नालिस होदों